Author: administrator
Last saved by: viktoria.radvanska
Company: Abyss

Predkladacia správa

      Návrh zákona o úprave príjmu zo závislej činnosti a o zmene a doplnení niektorých zákonov (ďalej len „návrh zákona“) sa predkladá na základe úlohy B.4. uznesenia vlády Slovenskej republiky č. 313 zo dňa 18. 5. 2011.
     Predkladaný materiál bol vypracovaný na základe Programového vyhlásenia vlády Slovenskej republiky na obdobie rokov 2010 – 2014, v ktorom sa vláda Slovenskej republiky zaviazala presadiť reformu a zjednodušenie poistného systému, a to na sociálne poistenie a na verejné zdravotné poistenie s cieľom zefektívniť tento systém, presunúť povinnosť platenia poistného na zamestnanca a zaviesť superhrubú mzdu zvýšením hrubej mzdy o poistné na sociálne poistenie, poistné na verejné zdravotné poistenie a poistné na sociálne zabezpečenie platené zamestnávateľom. Materiál je vypracovaný na základe úlohy B.4. z uznesenia vlády Slovenskej republiky č. 313 z 18. mája 2011. Týmto uznesením vláda Slovenskej republiky schválila Koncepciu reformy daňovo-odvodového systému (ďalej len „Koncepcia“) a uložila ministrovi práce, sociálnych vecí a rodiny Slovenskej republiky predložiť na rokovanie vlády Slovenskej republiky návrhy všeobecne záväzných právnych predpisov s vecnými zmenami uvedenými v Koncepcii  účinnými od 1. januára 2012 spolu s komplexom návrhov noviel právnych predpisov upravujúcich zavedenie inštitútu superhrubej mzdy.
     Navrhovanou právnou úpravou sa mení mechanizmus platenia poistného na verejné zdravotné poistenie, poistného na sociálne poistenie, príspevkov na starobné dôchodkové sporenie a poistného na sociálne zabezpečenie z dôvodu zrušenia povinnosti zamestnávateľa platiť poistné na verejné zdravotné poistenie, príspevok na starobné dôchodkové sporenie, poistné na sociálne poistenie s výnimkou úrazového poistenia a poistné na sociálne zabezpečenie s výnimkou úrazového zabezpečenia, v dôsledku čoho sa táto povinnosť presúva v upravenej forme na zamestnanca a z tohto dôvodu dochádza k úprave príjmu zo závislej činnosti zamestnanca. Súčasťou predkladaných zmien je vytvorenie jedného sociálneho poistenia s novými sadzbami poistného pre zamestnanca a pre ostatné skupiny osôb, nových technicky prepočítaných sadzieb poistného na jednotlivé typy sociálneho zabezpečenia pre zamestnancov ozbrojených zložiek, stanovenie novej sadzby poistenia na povinné úrazové poistenie a na úrazové zabezpečenie vo väzbe na predkladanú úpravu príjmov zo závislej činnosti a stanovenie nových sadzieb na poistné na verejné zdravotné poistenie. Materiál obsahuje aj zmeny osobného rozsahu sociálneho poistenia a verejného zdravotného poistenia, odčlenenie úrazového poistenia zo sociálneho poistenia, úpravy vymeriavacích základov na určenie poistného a sumy dávok sociálneho poistenia a úrazového poistenia, zmeny týkajúce sa zrušenia garančného poistenia a vytvorenia garančnej dávky ako štátnej dávky, zmeny spôsobu úhrady príspevkov na starobné dôchodkové sporenie neodvedených zamestnávateľom do fondu príspevkov na starobné dôchodkové sporenie, vytvorenie jedného fondu sociálneho poistenia a samostatného fondu povinného úrazového poistenia. V návrhu zákona sa zavádza ročné zúčtovanie poistného na sociálne poistenie, ktoré bude vykonávať poistenec a v prípade zamestnanca zamestnávateľ. Vykonanie ročného zúčtovania poistného na verejné zdravotné poistenie je ponechané na zdravotné poisťovne podľa znenia v súčasnosti platného zákona. Súčasťou predkladaných zmien je aj vytvorenie nových podmienok povinného sociálneho poistenia pre samostatne zárobkovo činné osoby, pre ktoré sa navrhuje len povinné dôchodkové poistenie v závislosti od výšky dosahovaného príjmu, a to odo dňa registrácie na daňové účely. Súčasne sa navrhuje zrušenie povinného nemocenského poistenia samostatne zárobkovo činných osôb a navrhujú sa nové podmienky dobrovoľného sociálneho poistenia. 
     Súčasťou návrhu zákona sú aj novely zákonov, ktorými sa zavádzajú nevyhnutné zmeny súvisiace so zákonom o úprave príjmu zo závislej činnosti a o zmene a doplnení niektorých zákonov z dôvodu presunu povinnosti platenia poistného na verejné zdravotné poistenie, poistného na sociálne poistenie s výnimkou povinného úrazového poistenia, príspevkov na starobné dôchodkové sporenie, ako aj z dôvodu presunu platenia poistného na sociálne zabezpečenie s výnimkou úrazového zabezpečenia zo zamestnávateľa na zamestnanca, a to zvýšením hrubého príjmu zamestnancov a úpravy sadzieb poistného v kontexte realizácie reformy daňovo-odvodového systému, ktorej 1. fáza sa vykoná od 1. januára  2012.
     Návrh zákona obsahuje aj ďalšie zmeny, ktoré sú nad rámec zavedenia superhrubej mzdy, ako aj Koncepcie.  Ide najmä o tieto zmeny:
-          navrhuje sa diferencovať dĺžku poskytovania dávky v nezamestnanosti a výšku dávky v nezamestnanosti,
-          navrhuje sa nová úprava valorizačného mechanizmu dôchodkových dávok a úrazových dávok od 1. januára 2013 v štyroch variantoch,
-          navrhuje sa zavedenie automatického mechanizmu zvyšovania dôchodkového veku a úpravy dôchodkovej hodnoty v závislosti od vývoja určených demografických ukazovateľov od 1. januára 2016,
-          v záujme postupnej zmeny pomeru miery zásluhovosti a miery solidarity v povinnom dôchodkovom poistení v prospech miery solidarity sa navrhuje nový spôsob určovania priemerného osobného bodu v dvoch variantoch, ak nárok na dôchodok vznikne po 31. decembri 2015,
-          s cieľom maximálne obmedziť možnosť špekulatívne a neodôvodnene získať nárok na invalidný dôchodok v nadpriemerne vysokej sume poistencom vo veku do 20 rokov, je nevyhnutné špecificky spresniť - upraviť stanovenie osobného mzdového bodu na stanovenie sumy invalidného dôchodku poistencovi v uvedenom veku,
-          navrhuje sa zvýšenie percentuálnej sadzby materského a predĺženie poskytovania materského.
 
     Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republiky viazaná a ostatnými všeobecne záväznými právnymi predpismi a s právom Európskej únie. 
 
     Vplyv návrhu zákona na rozpočet verejnej správy je kvantifikovaný v doložke vybraných vplyvov. Navrhovaná právna úprava nebude mať vplyv na rozpočty obcí a rozpočty vyšších územných celkov. Materiál má finančné vplyvy, sociálne vplyvy a vplyvy na podnikateľské prostredie, ako aj na informatizáciu spoločnosti, ktoré sú uvedené v doložke vybraných vplyvov. Materiál nemá vplyv na životné prostredie.
    Účinnosť navrhovaného zákona sa navrhuje od 1. januára 2012 okrem časti bodov v zákone č. 461/2003 Z. z. o sociálnom poistení v znení neskorších predpisov, účinnosť ktorých je posunutá na neskoršie obdobie.
     Predložený návrh zákona bol od 30. júna 2011 do 21. júla 2011 predmetom medzirezortného pripomienkového konania. Návrh zákona bol zaslaný prostredníctvom Portálu právnych predpisov povinne pripomienkujúcim subjektom a ostatným subjektom, ktorých sa problematika návrhu zákona týka, spolu 68 pripomienkujúcim subjektom.  Rozporové konania k zásadným pripomienkam sa konali 25. júla 2011 a 26. júla 2011 na úrovni podpredsedu vlády a ministra práce, sociálnych vecí a rodiny, pričom neboli odstránené všetky rozpory. Výsledky pripomienkového konania sú uvedené vo vyhodnotení pripomienkového konania.
Návrh zákona bol prerokovaný 8. augusta 2011 v Hospodárskej a sociálnej rade Slovenskej republiky. 
Návrh zákona bol prerokovaný 16. augusta 2011 v  Legislatívnej rade vlády Slovenskej republiky.